10111 se personeel gaan staakArgieffoto Personeellede van die polisie se 10111-noodlynsentrum begin Dinsdag met ŉ staking om salarisverhogings te eis. Oscar Skommere, hoofsekretaris van die Suid-Afrikaanse Polisie-unie (Sapu), het gesê Sapu wil die Suid-Afrikaanse Polisiediens (SAPD) se bestuur waarsku dat sy vertragingstaktieke om die 10111-personeel te frustreer “in hul gesigte sal ontplof”. “Sapu het pas ŉ arbitrasie-toekenning van die bedingingskamer gekry teen die SAPD rakende die jurisdiksiestatus van die bedingingsraad vir die veiligheid- en sekuriteitsektor (SSSBC) oor die 10111-werknemers,” het Skommere gesê. Volgens Skommere sal honderde 10111-werknemers Dinsdag landswyd staak. “Dit is al meer as twee jaar sedert ŉ taakspan voorgestel het dat 10111-werknemers van salarisvlak vyf na sewe verhoog word. Die SAPD se bestuur het eensydig besluit om polisiebeamptes in 10111-inbelsentrums te plaas,” het Skommere gesê. Skommere meen die besluit om die polisiebeamptes daar te ontplooi is nie net ŉ manier om onderhandelinge te ondermyn nie, maar dat dit ook dienslewering in gedrang bring omdat beamptes nie doen waarvoor hulle opgelei is nie. Sapu het die polisie se bestuur 14 werkdae [van 6 Junie] gegee om positief op hul eise te reageer. “Indien dit nie gebeur nie sal ons alle inbelsentrums landwyd buite werking stel met ŉ staking.”